Helsinki karsii autoilua – jatkossa kahdella perheasunnolla saattaa olla yksi parkkipaikka

AUTOILU Helsingin uudet autopaikkanormit vähentävät pysäköintiä erityisesti lähiöissä. Mitä lähempänä julkisen liikenteen pysäkki on, sitä vähemmän parkkipaikkoja rakennetaan.

Oman kerrostalon pihalla parkkipaikkoja on vielä riittänyt, vaikka suurimmalla osalla talon asukkaista on oma auto. Näin arvioi usein autolla liikkuva malmilainen Kalevi Hallikainen. – Mutta katujen varsille autoa ei täällä saa oikein mihinkään. Vien asioidessani auton Prisman alakertaan, hän sanoo. Mukana ollut vaimo Rauha Hallikainen liikkuu junalla, jos lähtee itsekseen Helsingin keskustaan. Päivi Tuovinen

Sanna Jompero

Malmin Latokartanontielle aikanaan rakennettavien talojen asukkailla on käytössään vähemmän autopaikkoja kuin naapureillaan, sillä Malmilla on juna ja runkolinja 560, joka tulevaisuudessa siirtyy raiteille.

Kaupunkisuunnittelulautakunta hyväksyi tällä viikolla asuintonttien uudet autopaikkojen laskentaohjeet, joissa otetaan aiempaa enemmän huomioon muun muassa julkisten yhteyksien etäisyys rakennettavista asunnoista.

Parkkipaikkoja siis krakennetaan sitä vähemmän mitä paremmat julkiset yhteydet ovat.

–Uudet pysäköintinormit helpottavat asemanseutujen kehittämistä esikaupunkialueilla, lähestyy arkkitehti Elias Rainio asiaa kaupunkisuunnitteluviraston näkökulmasta.

Malmilla alle 600 metrin etäisyydellä runkolinjan pysäkistä rakennettaviin taloihin rakennetaan yksi autopaikka 120 kerrosneliömetriä kohden. Aikaisemmin normi oli 110. Yksi kerrosneliömetri on noin 0,8 asuinneliötä.

Autopaikkojen vähentäminen perustuu ajatukseen, että tiivis kaupunkirakenne vähentää autojen tarvetta.

–Autojen sijaan suositaan joukkoliikennettä, pyöräilyä ja kävelyä, toteaa kaupunkisuunnitteluviraston liikenneinsinööri Juha Hietanen

Myös pyöräparkit ja yhteiskäyttöautot antavat mahdollisuuden vähentää paikkojen määrää.

Lähiöissä autopaikkoja tarvitsee jatkossa rakentaa vain yksi paikka per 140 kerrosneliömetriä, jos lähimmälle metro- tai juna-asemalle on linnuntietä alle 300 metriä tai yksi autopaikka per 130 kerrosneliömetriä, mikäli etäisyyttä asemalle on 300–600 metriä.

Vanha ohje oli 120 kerrosneliömetriä, jos asemalle oli linnuntietä alle 600 metriä.

Käytännössä lähiöissä muutos tarkoittaa, että kaksi perheasuntoa jakaa yhden autopaikan eli vain toinen saa sen.

Myöskantakaupunkiin rakennettavien parkkipaikkojen määrä vähenee.

Kantakaupungin uusilla asuinalueilla, kuten Kalasatamassa ja Jätkäsaaressa, vähäinen parkkipaikkojen määrä on jo nyt aiheuttanut pysäköintiongelmia alueilla.

Kantakaupungin eteläosassa uusi minimiohje on jatkossa 150 kerrosneliömetriä per autopaikka.

Merenranta-alueilla tai Lauttasaaressa normi on 145, jos etäisyyttä juna- tai metroasemalle on alle 400 metriä.

Uusiin opiskelija-asuntoihin autopaikkoja ei tarvitse rakentaa enää lainkaan, mikäli asunnot sijaitsevat kantakaupungissa. Lähiössä matkaa asemalle tulee olla alle 400 metriä.

–Autopaikat ovat kalliita ja opiskelijat eivät ole perinteisesti halunneet maksaa pysäköinnistä, Hietanen toteaa.

Edellisen kerran ohjeita uusittiin vuonna 2012.

Vähemmän parkkipaikkoja Kaupunkisuunnittelulautakunta hyväksyi uudet laskentaohjeet tällä viikolla. Ohjeilla tarkoitetaan sitä, kuinka paljon pysäköintipaikkoja pitää rakentamisen yhteydessä rakentaa. Vuokra-asuntoihin autopaikkoja voidaan kaavoittaa 20 prosenttia vähemmän kuin omistusasuntoihin. Laskentaohjeet ovat minimiohjeita, mutta rakennuttajat rakentavat autopaikkoja hyvin usein minimin mukaan. Uudet ohjeet määräävät myös pyöräpaikoista, perusmääräys on 1 pyöräpaikka per 30 kerrosneliötä.